Dal 1984, a mieze strade tra il Friûl di Mieç e la Basse Furlane, la Vierte si jemple di musiche dal vîf e di altris iniziativis culturâls. Il merit al è dal circul culturâl ‘Il Cantîr’ di Mortean, che di in chê volte al inmanee in cheste stagjon la rassegne Festintenda cu la colaborazion di Radio Onde Furlane.
La edizion numar 31 di Festintenda si scree usgnot cul dopli conciert dai furlans R/Esistence in Dub, che a àn tornât a dâsi dongje che nol è tant cuntun gnûf disc produsût cu la colaborazion di mad professor, e i trentins Rebel Rootz, che si vevin fat preseâ l’an passât dentri dal Rototom Reggae Contest. Doman a saran Luna e Un Quarto e Radio Zastava, dôs des formazions miôr dal Friûl, che a misclicin sunôrs e lenghis tra blues, rock, folk e cjançon di autôr, i prins, e balkan sound e swing salvadi, i seconts.
La setemane che e ven, la musiche e continue cul rock ruspiôs dai cjargnei Mig 29 Over Disneyland e dai Polar for the Masses, vinars ai 23. Sabide ai 24 sperimentazion, eletroniche e confront tra Friûle Turin cui Arbeiter e cun Boosta, innomenât dj e tastierist dai Subsonica. Dai 30 di Mai al prin di Jugn trê seradis reggae e dub, cemût che si pues lei ancje achì http://www.festintenda.it/2012/?page_id=178.
I concierts, che si fasin sot dal tendon che si cjate tal ex cjamp di esercitazions militâr di Cjasielis, a tachin uficialmentri a 9 di gnot, ma par solit a scomencin une vore plui tart. Par cui che si cjate di chês bandis, prime de serade di Festintenda al è un altri apontament di no pierdi. A tacâ di 9 mancul un cuart a Blancjade di Palaçûl, li de Cjase dal Marinaretto, l’Anpi di Palaçûl-Muçane-Pucinie-Prissinins e la associazion Artetica a screin il program di ‘Resistenze’, une altre manifestazion che si davuelç za di cualchi an vie pe Vierte. Il prin apontament al è l’incuintri dal titul R/Esistendo. Parole e musica per un senso di R/Esistenza.
L’incuintri al ten dongje memorie storiche, cussience civiche, leterature e musiche, tra lis altris cun leturis di tescj di Stéphane Hessel John Berger, Vittorio Arrigoni, Aung San Suu Kyi, Nelson Mandela e Federico Tavan, par cure di Pino Roveredo, Stefano Montello e Gabriella Cecotti.
A son previodûts ancje l’intervent dal partigjan Bruno Franco ‘Rosso’ e une selezion di cjants popolârs e de Resistence, par cure di Aida Talliente e Roberto Fabrizio.
L’event al à il patrocini dal Comune di Palaçûl e al è metût dongje cu la colaborazion dal Centri Culturâl Art-Port, de Auser, dal Spi-Cgil e di Radio Onde Furlane.
fur_Latn fur_Latn fur_Latn fur_Latn fur_Latn fur_Latn fur_Latn